GL พุ่ง 15.28% สวนคดี “J Trust” ยังไม่เคลียร์! ศาลนัดชี้สองสถาน 2 ต.ค.61
GL พุ่ง 15.28% สวนคดี “J Trust” ยังไม่เคลียร์! ศาลนัดชี้สองสถาน 2 ต.ค.61 ล่าสุด ปิดตลาดภาคเช้าอยู่ที่ระดับ 8.30 บาท ปรับตัวขึ้น 1.10 บาท หรือ 15.28% สูงสุดที่ระดับ 8.60 บาท ต่ำสุดที่ระดับ 7.30 บาท ด้วยมูลค่าซื้อขาย 453.84 ล้านบาท
27 ส.ค. 2561

ผู้สื่อข่าวรายงานว่า ราคาหุ้นบริษัท กรุ๊ปลีส จำกัด (มหาชน) หรือ GL ปิดตลาดภาคเช้าอยู่ที่ระดับ 8.30 บาท ปรับตัวขึ้น 1.10 บาท หรือ 15.28% สูงสุดที่ระดับ 8.60 บาท ต่ำสุดที่ระดับ 7.30 บาท ด้วยมูลค่าซื้อขาย 453.84 ล้านบาท

ทั้งนี้ GL ยังคงมีประเด็นของการถูกบริษัท J Trust Co., Ltd และบริษัทย่อย J Trust Asia Pte. Ltd. ผู้ถือครองหุ้นกู้แปลงสภาพของ GL ดำเนินการทางกฎหมายต่อบริษัทฯ โดย  J Trust Asia Pte. Ltd. ซึ่งเป็นบริษัทย่อยของ J Trust Co., Ltd. ได้ยื่นฟ้องบริษัทฯ ในข้อหาละเมิด บอกล้างโมฆียะกรรม และเรียกค่าเสียหาย ต่อศาลแพ่งในวันที่ 9 มกราคม 2561 และบริษัทฯ ได้ยื่นคำให้การต่อสู้คดี
โดย ล่าสุด บริษัทฯ เปิดเผยว่าในวันที่ 24 สิงหาคม 2561ที่ผ่านมาซึ่งเป็นวันที่ศาลนัดพร้อมนั้น ศาลได้มีคำสั่งกำหนดวันนัดชี้สองสถานในวันที่ 2 ตุลาคม 2561
อนึ่งประเด็นดังกล่าวสืบเนื่องจากกรณีที่บริษัท J Trust Co., Ltd และบริษัทย่อย J Trust Asia Pte. Ltd. ผู้ถือครองหุ้นกู้แปลงสภาพของ GL ได้ดำเนินการทางกฎหมายต่อบริษัทฯเกี่ยวกับการฟ้องคดีแพ่งต่อ GL เพื่อเรียกร้องค่าเสียหาย และได้ยื่นคำร้องขอฟื้นฟูกิจการของบริษัทฯ ต่อศาลล้มละลายกลาง ภายหลังจาก นายมิทซึจิ โคโนชิตะ อดีตผู้บริหารของ GL ถูกสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ประเทศไทย กล่าวโทษทางอาญากรณีทุจริต เบียดบังทรัพย์สินของบริษัท และทำบัญชีไม่ถูกต้อง โดยทำธุรกรรมอำพรางผ่านบริษัทที่เกี่ยวข้องในต่างประเทศหลายแห่ง เพื่อให้ผลประกอบการของ GL สูงเกินความจริง
 